b"\n_START_ARTICLE_\nBarcelona krahvkond\n_START_PARAGRAPH_\nBarcelona krahvkond (Comtat de Barcelona) vastab Barcelona krahvide poolt 9. kuni 18. sajandini valitsetud territooriumile, millest ajalooliselt moodustus poliitilise \xc3\xbcksusena Kataloonia.\n_START_SECTION_\nJuured\n_START_PARAGRAPH_\nJuured ulatuvad tagasi 8. sajandi algusesse, kui muslimid v\xc3\xb5tsid oma kontrolli alla L\xc3\xa4\xc3\xa4negootide kuningriigi p\xc3\xb5hjaterritooriumid ning mis t\xc3\xa4nap\xc3\xa4eval on Kirde-Hispaania ja L\xc3\xb5una-Prantsusmaa. P\xc3\xa4rast muslimite sissetungi tagasit\xc3\xb5rjumist s\xc3\xbcgavale Karolingi monarhide juhitavasse Frangi riiki loodi Hispaania mark. See saavutati territooriumide \xc3\xbclev\xc3\xb5tmisega piki P\xc3\xbcreneesid ja P\xc3\xbcrenee poolsaare kirdeosas. Selle tulemusel moodustus grupp v\xc3\xa4ikseid krahvkondi.\n_START_SECTION_\nFrankide v\xc3\xb5im\n_START_PARAGRAPH_\nFrangid domineerisid piirkonnas p\xc3\xa4rast Girona vallutamist (785) ja eriti p\xc3\xa4rast seda, kui aastal 801 vallutati Frangi riigi, Akvitaania kuninga Ludwig Vaga poolt Barcelona ja liidendati Frangi riiki. Seal loodi Barcelona krahvkond, mis andis aru frangi kuningatele. Esimene Barcelona krahv oli Ber\xc3\xa0 (801-820)._NEWLINE_Alguses j\xc3\xa4eti v\xc3\xb5im krahvkonnas kohalikule aristokraatiale. Siiski andis Ber\xc3\xa0 rakendatud poliitika, p\xc3\xbc\xc3\xbcdega s\xc3\xa4ilitada rahu muslimite valitsetud P\xc3\xbcrenee poolsaare Al-\xc3\x81ndalusiga, tulemuseks tema s\xc3\xbc\xc3\xbcdistamise riigireetmises kuninga ees. P\xc3\xa4rast duelli kaotamist Ber\xc3\xa0 vastavalt l\xc3\xa4\xc3\xa4negootide \xc3\xb5igusele kukutati ja aeti maalt v\xc3\xa4lja ning krahvkonna valitsemine l\xc3\xa4ks frangi \xc3\xbclikutele, nagu Ramp\xc3\xb3n v\xc3\xb5i Septimaania Bernardo. Siiski taassaavutas l\xc3\xa4\xc3\xa4negootide aadel kuninga usalduse Urgel-Cerdanya Sunifred I nimetamisega Barcelona krahviks aastal 844.\n_START_SECTION_\nAutonoomia ja \xc3\xbchendamine\n_START_PARAGRAPH_\nSellest hoolimata n\xc3\xb5rgenesid sidemed Kataloonia krahvkondade ja frangi monarhia vahel. Autonoomia tugevnes, kui krahvkonna perekonnad hakkasid kinnitama oma p\xc3\xa4rimis\xc3\xb5igusi. Selle liikumisega kaasnes \xc3\xbchendamise protsess suuremate poliitiliste \xc3\xbcksuste moodustamiseks krahvkondade seas. Krahv Wilfred Karvane (katalaani keeles Guifr\xc3\xa9 el Pil\xc3\xb3s), Sunifredi poeg ja viimane frangi monarhia poolt nimetatud krahv, j\xc3\xa4lgis seda liikumist. Ta \xc3\xbchendas arvukalt krahvkondi oma v\xc3\xb5imu alla ja j\xc3\xa4ttis need p\xc3\xa4randina oma lastele. Wilfred suri hiljem muslimite k\xc3\xa4e l\xc3\xa4bi. Kuigi ta jagas oma krahvkonnad oma laste vahel, j\xc3\xa4i Barcelona, Girona ja Osona krahvkondadest moodustatud tuum jagamatuks.\n_START_SECTION_\nS\xc3\xb5ltumatus\n_START_PARAGRAPH_\n10. sajandi jooksul tugevdasid Barcelona krahvid oma poliitilist v\xc3\xb5imu ja eemaldusid veelgi frangi m\xc3\xb5ju alt. Aastal 985 r\xc3\xbcnnati krahv Borrelli valitsetud Barcelonat Al-Mansuri juhitud muslimite poolt ja see p\xc3\xb5letati maha. Krahv varjus Montserrat m\xc3\xa4gedesse, oodates frangi kuningalt abi, mida ei saabunud, p\xc3\xb5hjustades meelepaha. Aastal 988 Karolingide valitsemine l\xc3\xb5ppes ja asendati Kapetingide d\xc3\xbcnastiaga. Borrell II pidi vanduma truudust uuele Prantsuse kuningale, kuid pole t\xc3\xb5endeid, et Barcelona krahv oleks vastanud kutsele, kui Prantsuse kuningas l\xc3\xa4ks p\xc3\xb5hja konflikti lahendama. Seda on t\xc3\xb5lgendatud l\xc3\xa4htepunktina krahvkonna de facto s\xc3\xb5ltumatusele. T\xc3\xa4ielik s\xc3\xb5ltumatus saavutati kuningas Jaume I poolt Corbeili lepinguga (1258)._NEWLINE_Seej\xc3\xa4rel kasvatas Barcelona krahvkond t\xc3\xa4htsust ja laiendas edukate krahvidega oma territooriumi. See v\xc3\xb5ttis \xc3\xbcle teised Hispaania krahvkonnad ja laienes aeglaselt l\xc3\xb5unasuunas lahingute tulemusel Al-\xc3\x81ndalusi vastu ja piirkondade taasrahvastamisega nagu Tarragona ja seda \xc3\xbcmbritsevad maakohad._NEWLINE_Ramon Borrelli valitsemisele j\xc3\xa4rgnes tema poja Berenguer Ramon I valitsemine (1018\xe2\x80\x931035). Tema ema oli j\xc3\xb5uline Ermesenda de Carcasona. Berenguer Ramon I tugevdas krahvkonna v\xc3\xb5imu m\xc3\xa4ssulise Penedese aadli allutamisega, olles liidus Urgelli ja Pallarsi krahvidega, omandas Carcasona ja Rasezi krahvkonnad, r\xc3\xbcndas paariaid Zaragoza ja Lleida kuningriikides ja uuendas krahvkonna raamseadust, v\xc3\xb5imaldamaks Barcelona Usatgesi sisseviimist. See oli reeglite ja tavade kogum, mis j\xc3\xa4rgnevatel aastatel kasvas. Oma tahtmist m\xc3\xb6\xc3\xb6da otsustas ta territooriumi enam mitte jagada, kuid ta andis \xc3\xbchisvalitsemise \xc3\xbcle oma kaksikutele poegadele Ramon Berenguer II-le ja Berenguer Ramon II-le._NEWLINE_P\xc3\xa4rast kriisi, mille p\xc3\xb5hjustas Ramon Berenguer II m\xc3\xb5rv ja tema s\xc3\xbc\xc3\xbcdistamine vennatapus, kes suri Esimeses ristis\xc3\xb5jas, oli tema poeg ja p\xc3\xa4rija Ramon Berenguer III (1086\xe2\x80\x931131) v\xc3\xb5imeline konsolideerima ja laiendama krahvkonna piire. Ta vallutas osa Ampuriase krahvkonnast ja, juhtides laia koalitsiooni, p\xc3\xbc\xc3\xbcdis vallutada ka Mallorcat, kuid pidi sellest loobuma Almoraviidide v\xc3\xa4gede edenemise t\xc3\xb5ttu poolsaarel. Ta sai p\xc3\xa4randina ka Besal\xc3\xba ja Sardiinia krahvkonnad, moodustades j\xc3\xa4rk-j\xc3\xa4rgult territooriumi, mis oli kord Vana-Kataloonia. Ta liikus ka Lleida suunas ja taasrahvastas piirialad nagu Tarragona, taastades t\xc3\xb5husalt piiskopkonna. Ta laiendas ka oma \xc3\xbcle P\xc3\xbcreneede valitsemist Provence'i krahvkonna liidendamisega abielu kaudu krahvinna Douce de G\xc3\xa9vaudan'iga aastal 1112.\n_START_SECTION_\nArag\xc3\xb3ni kuningriigi s\xc3\xbcnd\n_START_PARAGRAPH_\nSiiski teine abielu, mille Barcelona krahv (1131\xe2\x80\x931162) Ram\xc3\xb3n Berenguer IV s\xc3\xb5lmis Petronila de Arag\xc3\xb3niga, andis tulemuseks d\xc3\xbcnastiate liidu - Barcelona krahvid ja Arag\xc3\xb3ni kuningasuguv\xc3\xb5sa. Ram\xc3\xb3n Berenguer IV oli kuni oma surmani Barcelona krahv ja Arag\xc3\xb3ni prints. Nende poeg Alfonso II oli esimene Arag\xc3\xb3ni kuningas, kes omakorda oli Barcelona krahv. Sealt alates p\xc3\xa4risid k\xc3\xb5ik Arag\xc3\xb3ni krooni kuningad need tiitlid. Kumbki liidu moodustanud territoorium s\xc3\xa4ilitas oma traditsioonid, tavad, raha ja arendas aja jooksul v\xc3\xa4lja kohaliku valitsemise institutsioonid. _NEWLINE_13. ja 14. sajandi kestel valitsesid krahvkonda veel Arag\xc3\xb3ni kuningad, kuid Caspe lepingu tulemusel l\xc3\xa4ks omandus Kastiiliast p\xc3\xa4rinevale Trast\xc3\xa1mara d\xc3\xbcnastiale, kui Arag\xc3\xb3ni Fernando II abiellus Kastiilia Isabel I-ga ja krooniti kuningaks. Seej\xc3\xa4rel t\xc3\xa4hendas d\xc3\xbcnastiline liit Kastiilia ja Arag\xc3\xb3ni kroonide vahel krahvkonna liidendamist Habsburgide valitsetud territooriumidega.\n_START_SECTION_\nKrahvkonnast loobumine\n_START_PARAGRAPH_\nVaatamata krahvkonna \xc3\xbchendamisele Hispaania monarhiaga j\xc3\xa4i Barcelona krahvkonna \xc3\xb5iguskord j\xc3\xb5usse kuni selle kaotamiseni aastal 1714 Nueva Planta dekreetidega p\xc3\xa4rast Hispaania p\xc3\xa4riluss\xc3\xb5da. Sealt alates lakkas krahvkond olemast suver\xc3\xa4\xc3\xa4nne poliitiline \xc3\xbcksus ja t\xc3\xa4nap\xc3\xa4eva Kataloonia poliitilist areeni saab defineerida vaid 1932., 1979. ja 2006. aasta autonoomiastatuutide kaudu. Veelgi enam, Barcelona krahvi tiitel on n\xc3\xbc\xc3\xbcd \xc3\xbchendatud Hispaania krooniga. Juan Carlos I andis selle oma isale Juan de Borb\xc3\xb3nile, taastades selle p\xc3\xa4rast tema surma Hispaania krooni kuningliku tiitlina."